13 หมูป่า อาการดีขึ้นต่อเนื่อง พฤหัสบดีนี้กลับบ้านได้
สธ. เผย 13 หมูป่า อาการดีขึ้นต่อเนื่อง 8 คนจาก 2 กลุ่มแรกให้ยาปฏิชีวนะครบ 7 วันแล้ว รอกลุ่ม 3 คาดออกจาก รพ.พร้อมกันพฤหัสนี้ สธ.เร่งเตรียมทีมและแผนดูแลทั้งหมดต่อเนื่องหลังออกจาก รพ.

นายแพทย์เจษฎา โชคดำรงสุข ปลัดกระทรวงสาธารณสุข กล่าวว่า วันนี้ 16 กรกฎาคม 2561 ได้รับรายงานจากนายแพทย์ไชยเวช  ธนไพศาล ผู้อำนวยการโรงพยาบาลเชียงรายประชานุเคราะห์ ว่า สมาชิกทีมหมูป่าอะคาเดมี ทั้ง 13 คน ขณะนี้ทุกคนสุขภาพร่างกายดีขึ้น น้ำหนักตัวเพิ่มขึ้นเฉลี่ย 2 – 3 กิโลกรัม และอยู่ในช่วงการเตรียมความพร้อมด้านจิตใจ โดยมีการทำกิจกรรมกลุ่มตามกระบวนการทางจิตวิทยา อาทิ การสำรวจความรู้สึกภายใน การจัดการกับความรู้สึก การสร้างความรู้สึกมั่นคงปลอดภัย พร้อมเผชิญหน้ากับปัญหา เพื่อให้ทุกคน มีสภาพจิตใจพร้อมที่จะกลับไปใช้ชีวิตตามปกติ ซึ่งคาดว่าทั้งหมดจะสามารถออกจากโรงพยาบาลเชียงรายประชานุเคราะห์ได้ในวันพฤหัสบดีนี้ 19 กรกฎาคม 2561 สำหรับอาการโดยละเอียด กลุ่มที่ 1 จำนวน 4 คน ที่เข้ารักษาตั้งแต่วันที่ 8 กรกฎาคม 2561 เช้านี้อาการทั่วไปปกติ ให้ยาปฏิชีวนะครบ 7 วันแล้ว กลุ่มที่ 2  จำนวน 4 คน เข้ารับการรักษาในโรงพยาบาลตั้งแต่วันที่ 9 กรกฎาคม 2561 ให้ยาปฏิชีวนะครบ 7 วันแล้วเช่นกัน อาการทั่วไปปกติ รับประทานอาหารปกติ ผลเอ็กซเรย์ปอดปกติทุกคน ส่วนกลุ่มที่ 3 จำนวน 5 คน เข้ารับการรักษาตั้งแต่วันที่ 10 กรกฎาคม 2561 อาการทั่วไปปกติ ยังรอให้ยาปฏิชีวนะครบ 7 วัน

สำหรับแผนการดูแลต่อเนื่องหลังออกจากโรงพยาบาล กระทรวงสาธารณสุขได้ให้โรงพยาบาลแม่สาย และโรงพยาบาลส่งเสริมสุขภาพตำบลในพื้นที่อำเภอแม่สาย ร่วมกันดูแลทั้งด้านสุขภาพกายและจิตใจ ร่วมกับทีมหมอครอบครัวและครูในโรงเรียนที่น้องๆ นักฟุตบอลเรียนอยู่ โดยมีสมุดคู่มือสุขภาพ ให้คำแนะนำด้านโภชนาการ การดูแลสุขภาพและการติดตามน้ำหนักตัว ซึ่งได้ประสานงานกับสำนักงานเขตพื้นที่การศึกษาในการติดตามผลในระบบโรงเรียนแล้ว